ኬንያና ኢትዮጵያ ለንግድና ኢንቨስትመንት መጠናከር ትኩረት ሰጥተዋል
አዲስ አበባ፤ መጋቢት 3/2006 (ዋኢማ) – የኬንያው ፕሬዚዳንት ኡሁሩ ኬንያታ የኢትዮጵያ ጉብኝታቸው ሁለቱ ሀገራትያላቸውን የንግድና ኢንቨስትመንት ግንኙነት ለማደስ ያለመ መሆኑን ገለጹ፡፡የኢፊዴሪ ጠቅላይ ሚኒስትር ኃይለማርያም ደሳለኝ በበኩላቸው ኢትዮጵያና ኬንያ የመሠርተ ልማት ትስስራቸውን ማጠናከራቸው በአፍሪካ ቀንድ ወደ ፊት ለሚኖረው የኢንቨስትመንትና ንግድ እንቅስቃሴ መሰረት የሚጥል ነው ብለዋል፡፡የኬንያው ፕሬዚዳንት አዲስ አበባ የተገኙት ሀገራቸው ከኢትዮጵያ ጋር ያላትን ኢኮኖሚያዊ ግንኙነት የሚያጠናክር ይፋዊ ጉብኝት ለማድረግ ስለመሆኑ ተናግረዋል፡፡የሀገራቱን የንግድና ኢንቨስትመንት ትስስር እንዴት እናጎልብት በሚል ሁለቱ መሪዎች መክረዋል፡፡ላለፉት መቶ አመታት ያለምንም መደናቀፍ እስካሁን መቀጠሉ የሚነገርለት የኢትዮ-ኬንያ ግንኙነት በተለይም በፖለቲካ፣ ዲፕሎማሲ እና የጋራ ደህንንት በማስጠበቁ ረገድ የተጠናከረ ሆኖ ቆይቷል፡፡በ2002 ዓ.ም የንግድ ልውውጡን እንዲሁም የባህልና የህዝብ ለህዝብ የኢኮኖሚ ትስስርን ለማጎልበት ልዩ ስምምነት ሁለቱ ሀገራት መፈራረማቸው ይታወሳል፡፡የኬንያው ፕሬዝዳንት የአዲስ አበባ ጉብኝታቸው ይህንኑ ስምምነት ለመተግበር ሀገራቸው የነበራትን ቁርጠኝነት ለማደስ ያለመ ነው፡፡ኢኮኖሚያዊ ትስስርን ለማጠናከር የተደረገው ስምምነት በኬንያ ፓርላማ መጽደቅ የሚቀረው ቢሆንም ትግበራው ግን መጀመሩን የኢፌድሪ ጠቅላይ ሚኒስተር አመላክተዋል፡፡በደቡብ ሱዳንና ሶማሊያ ያለውን ያለመረጋጋት ችግር ለመቅረፍ በኢጋድ ማዕቀፍ ውስጥ ኢትዮጵያም ሆነች ኬንያ የሚያደርጉትን ጥረት አጠናክረው እንደሚቀጥሉ መሪዎቹ ስምምነት ላይ ደርሰዋል፡፡በተለይም በደቡብ ሱዳን የሰብዓዊ ጉዳትን ለመቀነስ የሚያስችል ኃይል ለማስፈር ሁሉም የኢጋድ አባል ሀገራት መስማማታቸውን የዚሁ ማሳያ መሆኑን ጠቅላይ ሚኒስትር ኃይለማርያም ደሳለኝ ተናግረዋል፡፡የኬንያው ፕሬዚዳንት ኡሁሩ ኬንያታ ከናይል ተፋሰስ ጋር በተያያዘ ለቀረበላቸው ጥያቄ በሰጡት ምላሽ ለትብብር ስራ ያላቸውን ቁርጠኝነት አመላክተዋል፡፡እንደ ኢሬቴድ ዘገባ ኬንያ የናይል ትብብር ማዕቀፉን በአጭር ጊዜ ውስጥ ወደ ተግባር ለመለወጥ እንደምትሰራም ገልፀዋል፡፡